CELEX: 32021D0219(02)
Language: da
Date: 2021-02-17 00:00:00
Title: Kommissionens afgørelse af 17. februar 2021 om underretning af Republikken Cameroun om muligheden for, at landet identificeres som et ikkesamarbejdende tredjeland for så vidt angår bekæmpelsen af ulovligt, urapporteret og ureguleret fiskeri (meddelt under nummer C(2021) 981) 2021/C 59 I/01

19.2.2021   
               
               
                  DA
               
               
                  Den Europæiske Unions Tidende
               
               
                  CI 59/1
               
            
         KOMMISSIONENS AFGØRELSE
         af 17. februar 2021
         om underretning af Republikken Cameroun om muligheden for, at landet identificeres som et ikkesamarbejdende tredjeland for så vidt angår bekæmpelsen af ulovligt, urapporteret og ureguleret fiskeri
         
            
               (meddelt under nummer C(2021) 981)
            
         
         (2021/C 59 I/01)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Rådets forordning (EF) nr. 1005/2008 af 29. september 2008 om en EF-ordning, der skal forebygge, afværge og standse ulovligt, urapporteret og ureguleret fiskeri, om ændring af forordning (EØF) nr. 2847/93, (EF) nr. 1936/2001 og (EF) nr. 601/2004 og om ophævelse af forordning (EF) nr. 1093/94 og (EF) nr. 1447/1999 (1), særlig artikel 32, og
         ud fra følgende betragtninger:
         1.   INDLEDNING
         
         
                     (1)
                  
                  
                     Ved forordning (EF) nr. 1005/2008 (IUU-forordningen) indføres en EU-ordning, der skal forebygge, afværge og standse ulovligt, urapporteret og ureguleret fiskeri (IUU-fiskeri).
                  
               
                     (2)
                  
                  
                     I IUU-forordningens kapitel VI fastsættes bestemmelser om den procedure, der skal følges ved identifikation af ikkesamarbejdende tredjelande, om de foranstaltninger, der kan træffes over for sådanne lande, om opstilling af en liste over sådanne lande, om fjernelse fra listen og om offentliggørelse af nævnte liste samt om eventuelle hasteforanstaltninger.
                  
               
                     (3)
                  
                  
                     Kommissionen skal i henhold til IUU-forordningens artikel 31 identificere tredjelande, som den betragter som ikkesamarbejdende lande, for så vidt angår bekæmpelsen af IUU-fiskeri. Et tredjeland skal identificeres som ikkesamarbejdende, hvis det ikke opfylder de folkeretlige forpligtelser, det som flag-, havne-, kyst- eller afsætningsstat har til at træffe foranstaltninger til at forebygge, afværge og standse IUU-fiskeri.
                  
               
                     (4)
                  
                  
                     Inden Kommissionen identificerer et tredjeland som ikkesamarbejdende i henhold til IUU-forordningens artikel 31, skal den først underrette tredjelandet om muligheden for, at det bliver identificeret som et ikkesamarbejdende tredjeland, jf. artikel 32 i nævnte forordning. En sådan underretning er foreløbig.
                  
               
                     (5)
                  
                  
                     Underretningen skal baseres på kriterierne i IUU-forordningens artikel 31. Kommissionen skal ligeledes træffe alle de foranstaltninger, der er anført i artikel 32 i nævnte forordning, over for de tredjelande, der underrettes. I meddelelsen skal Kommissionen navnlig underrette tredjelandene om de vigtige kendsgerninger og overvejelser, som identifikationen baseres på, landenes mulighed for at reagere og for at fremsende bevismateriale, der modbeviser argumenterne for en sådan identifikation, eller en eventuel handlingsplan for forbedringer og oplysninger om, hvilke foranstaltninger der er truffet til afhjælpning af situationen. Kommissionen skal give de pågældende tredjelande tilstrækkelig tid til at besvare meddelelsen og en rimelig frist til at afhjælpe situationen.
                  
               
                     (6)
                  
                  
                     Identifikationen af ikkesamarbejdende tredjelande i henhold til IUU-forordningens artikel 31 skal baseres på en gennemgang af alle de oplysninger, der er omhandlet i IUU-forordningens artikel 31, stk. 2. Den baseres på en gennemgang af alle de oplysninger, der er indhentet i henhold til IUU-forordningen, eller eventuelt alle andre relevante oplysninger såsom fangstdata, handelsoplysninger fra nationale statistikker og andre pålidelige kilder, fartøjsregistre og -databaser, fangstdokumenter eller statistiske dokumentationsprogrammer og regionale fiskeriforvaltningsorganisationers (RFFO'er) lister over IUU-fartøjer samt alle andre oplysninger indhentet i havne og på fangstpladser.
                  
               
                     (7)
                  
                  
                     I henhold til IUU-forordningens artikel 33 skal Rådet opstille en liste over ikkesamarbejdende tredjelande. Foranstaltningerne i bl.a. artikel 38 i IUU-forordningen finder anvendelse på disse lande.
                  
               
                     (8)
                  
                  
                     I henhold til IUU-forordningens artikel 20, stk. 1, skal tredjelandsflagstaten for at få godkendt validerede fangstattester meddele Kommissionen, hvilke ordninger den har iværksat med henblik på at gennemføre, kontrollere og håndhæve de love, administrative bestemmelser og bevarelses- og forvaltningsforanstaltninger, som dens fiskerfartøjer skal overholde.
                  
               
                     (9)
                  
                  
                     I henhold til IUU-forordningens artikel 20, stk. 4, skal Kommissionen samarbejde administrativt med tredjelande på områder, der vedrører gennemførelsen af de bestemmelser i forordningen, der vedrører fangstattester.
                  
               2.   PROCEDURE VEDRØRENDE REPUBLIKKEN CAMEROUN
         
         
                     (10)
                  
                  
                     Den 15. juli 2009 sendte Republikken Cameroun (i det følgende benævnt »Cameroun«) Kommissionen sin meddelelse som flagstat i henhold til IUU-forordningens artikel 20, og Kommissionen bekræftede modtagelsen heraf samme dato.
                  
               
                     (11)
                  
                  
                     I august 2019 indledte Kommissionen en procedure med administrativt samarbejde med Camerouns myndigheder med henblik på at bekæmpe IUU-fiskeri. Dette samarbejde vedrørte navnlig betingelserne for at give fiskerfartøjer camerounsk nationalitet, de nationale ordninger for registrering af fiskerfartøjer i landets territorium, betingelserne for retten til at føre landets flag og de dertil knyttede kontrolsystemer. Der foregik skriftlige udvekslinger med myndighederne, i forbindelse med hvilke Kommissionen indhentede og efterprøvede alle de oplysninger, der skønnedes nødvendige, som f.eks. listen over fartøjer, der er registreret under Camerouns flag, og listen over fartøjer, som de kompetente camerounske myndigheder har udstedt fiskerilicens til, for at vurdere, i hvilket omfang Cameroun opfylder sine internationale forpligtelser til at bekæmpe IUU-fiskeri.
                  
               
                     (12)
                  
                  
                     Cameroun har ratificeret FN's havretskonvention af 1982 (UNCLOS) (2). Cameroun er hverken kontraherende part eller samarbejdende ikke-kontraherende part i nogen RFFO'er.
                  
               
                     (13)
                  
                  
                     For at vurdere, om Cameroun opfylder sine internationale forpligtelser som flag-, havne-, kyst- eller afsætningsstat i henhold til folkeretten, har Kommissionen indhentet og analyseret alle de oplysninger, den anså for at være nødvendige med henblik herpå, såsom oplysninger offentliggjort af RFFO'er, oplysninger fremsendt af havnemyndigheder inden for rammerne af samarbejdet om bekæmpelse af IUU-fiskeri, oplysninger fra åbne og pålidelige databaser og offentligt tilgængelige oplysninger.
                  
               3.   MULIGHEDEN FOR, AT CAMEROUN IDENTIFICERES SOM IKKESAMARBEJDENDE TREDJELAND
         
         
                     (14)
                  
                  
                     Kommissionen har i overensstemmelse med IUU-forordningens artikel 31, stk. 3, analyseret Camerouns forpligtelser som flag-, havne-, kyst- og afsætningsstat. I forbindelse med denne undersøgelse tog Kommissionen hensyn til de kriterier, der er fastsat i IUU-forordningens artikel 31, stk. 4-7.
                  
               3.1.   Foranstaltninger, der træffes i forbindelse med gentagne tilfælde af IUU-fiskeri og handelsstrømme af varer, der stammer fra IUU-fiskeri (IUU-forordningens artikel 31, stk. 4)
         
         
                     (15)
                  
                  
                     Kommissionen har i overensstemmelse med IUU-forordningens artikel 31, stk. 4, litra a), analyseret de foranstaltninger, som Cameroun har truffet med hensyn til gentagne tilfælde af IUU-fiskeri udøvet eller understøttet af fiskerfartøjer, der fører landets flag, eller af dets statsborgere eller af fiskerfartøjer, der fisker i dets farvande eller anvender dets havne.
                  
               
                     (16)
                  
                  
                     Kommissionen har på grundlag af oplysninger indhentet fra den liste over IUU-fartøjer, som Kommissionen for Tunfisk i Det Indiske Ocean (IOTC) har opstillet, og oplysninger fra de relevante myndigheder i Cameroun, konstateret, at følgende fartøjer førte Camerouns flag efter deres optagelse på IOTC's liste over IUU-fartøjer (3), nemlig UTHAIWAN (tidligere navn WISDOM SEA REEFER, IMO- nr. 7637527), SEA VIEW (tidligere navn AL WESAM 2, IMO-nr. 8692342) og SEA WIND (tidligere navn AL WESAM 1, IMO-nr. 8692354) (4)
                     
                  
               
                     (17)
                  
                  
                     Myndighederne i Cameroun har over for Kommissionen bekræftet, at disse fartøjer har ført Camerouns flag efter deres opførelse på IOTC's liste over IUU-fartøjer.
                  
               
                     (18)
                  
                  
                     Det IUU-listede fartøj AL WESAM 5 er desuden blevet omflaget til Cameroun under navnet PROGRESO, og IOTC's liste over IUU-fartøjer blev derfor ændret i overensstemmelse hermed i november 2020 (5).
                  
               
                     (19)
                  
                  
                     De procedurer, som Cameroun har indført og følger inden registreringen af et fiskerfartøj, omfatter ikke en grundig forhåndsvurdering af fartøjets overholdelseshistorik og evne til at overholde gældende regler og internationale foranstaltninger eller en kontrol af lister over IUU-fartøjer, der er vedtaget af RFFO'er, jf. kravene i punkt 36 og 42 i den internationale handlingsplan om forebyggelse, afværgelse og standsning af ulovligt, urapporteret og ureguleret fiskeri (IPOA-IUU) (6). Sådan praksis kan føre til IUU-fiskeri fra fartøjer, der fører Camerouns flag.
                  
               
                     (20)
                  
                  
                     Dette fremgår også af den kendsgerning, at fiskerfartøjet UTHAIWAN stadig førte Honduras' flag, da Cameroun registrerede det under sit flag. Dette blev bekræftet af Honduras myndigheder i en meddelelse til IOTC (7). Denne situation er i strid med artikel 92, stk. 2, i UNCLOS, hvori det fastsættes, at fartøjer ikke må sejle under mere end én stats flag, og at de, hvis de gør det, kan betragtes som skibe uden nationalitet.
                  
               
                     (21)
                  
                  
                     I lyset af oplysningerne fra Camerouns myndigheder har Kommissionen ligeledes konstateret, at listen over registrerede fartøjer, der fører landets flag, ikke vedligeholdes korrekt. Myndighederne har bekræftet Camerouns flag for fiskerfartøjer, der ikke var opført på den liste over registrerede fartøjer, der blev fremsendt til Kommissionen (UTHAIWAN, MAYI SEIS IMO-nr. 8803630), jf. betragtning 11. Ifølge oplysninger, som Kommissionen har hentet i åbne databaser, er der desuden tilsyneladende mindst 12 fiskerfartøjer, der er blevet registreret under camerounsk flag i 2019 og 2020 (8), men som ikke er opført på den liste, der er fremsendt til Kommissionen. Myndighederne i Cameroun handler således i strid med artikel 94, stk. 2, litra a), i UNCLOS og henstillingen i punkt 42 i IPOA-IUU, som foreskriver, at hver enkelt stat skal føre et skibsregister med navne og oplysninger om de fartøjer, der fører dens flag. Dette bekræfter også, at Cameroun ikke har en solid og veletableret procedure for registrering af fartøjer under landets flag.
                  
               
                     (22)
                  
                  
                     Registreringen af flere fiskerfartøjer i en begrænset periode (2019 og 2020) stiller desuden spørgsmålstegn ved de camerounske myndigheders kapacitet til at etablere en reel forbindelse mellem Cameroun og disse fartøjer, hvilket er i strid med de betingelser for skibes nationalitet, der er fastsat i artikel 91 i UNCLOS.
                  
               
                     (23)
                  
                  
                     Det fremgår desuden af offentligt tilgængelige oplysninger (9), at et fartøj, der fører Camerouns flag (OLUTORSKY, IMO-nr. 8826151) blev taget i at udøve ulovligt fiskeri i et tredjelands farvande i 2020. Fartøjet blev opbragt, og dets operatør blev idømt en bøde af kyststaten.
                  
               
                     (24)
                  
                  
                     I 2019 blev fartøjet UTHAIWAN, der fører Camerouns flag, desuden tilbageholdt i et tredjelands havn, og det pågældende tredjelands myndigheder har idømt fartøjets operatør en bøde for at anløbe havn uden varsel og for at være et fartøj, der er opført på en liste over IUU-fartøjer (10).
                  
               
                     (25)
                  
                  
                     På grundlag af oplysningerne i ovenstående betragtninger har Kommissionen konkluderet, at Cameroun ikke har levet op til sit ansvar som flagstat til at føre kontrol med sin flåde og hindre den i at deltage i IUU-fiskeri i farvande uden for landets jurisdiktion. Dette er i strid med artikel 94, stk. 1 og 2, i De Forenede Nationers havretskonvention (UNCLOS), hvori det fastsættes, at enhver stat effektivt skal udøve sin jurisdiktion og kontrol over fartøjer, der fører dens flag. Cameroun har således ikke opfyldt sin forpligtelse til at udvise »rettidig omhu« med hensyn til at anvende passende midler og gøre alt, hvad der står i dets magt for at forebygge IUU-fiskeri (11). En sådan manglende opfyldelse af landets forpligtelser er heller ikke i overensstemmelse med punkt 34 og 35 i IPOA-IUU, hvori det fastsættes, at staterne skal sikre, at fiskerfartøjer, der har ret til at føre deres flag, ikke deltager i eller støtter IUU-fiskeri, og at det ligeledes skal sikres, at flagstater, før de registrerer et fiskerfartøj, kan påtage sig deres ansvar for at sikre, at sådanne fartøjer ikke udøver IUU-fiskeri.
                  
               
                     (26)
                  
                  
                     Det kan derfor heller ikke udelukkes, at de fiskerfartøjer, der er registreret i Cameroun og er nævnt i betragtning 16 og 24, og som således har camerounsk nationalitet og ret til at føre landets flag, har udøvet IUU-fiskeri eller -fiskerirelaterede aktiviteter i områder uden for Camerouns nationale jurisdiktion, herunder i områder under tredjelandes jurisdiktion, og har anvendt tredjelandes havne. Camerouns manglende kontrol med fartøjer, der fører dets flag, giver desuden sådanne fartøjer mulighed for at lande og/eller omlade fiskevarer, og landet kan derfor ikke hindre fiskevarer, der stammer fra IUU-fiskeri, i at få adgang til markedet.
                  
               
                     (27)
                  
                  
                     I lyset af de overvejelser, der er forklaret i denne del af afgørelsen, og på grundlag af alle de faktiske oplysninger, som Kommissionen har indsamlet, kan det i henhold til IUU-forordningens artikel 31, stk. 3, og artikel 31, stk. 4, litra a), fastslås, at Cameroun ikke opfylder sine folkeretlige forpligtelser som flagstat til at træffe foranstaltninger til forebygge, afværge og standse IUU-fiskeri.
                  
               
                     (28)
                  
                  
                     På grundlag af oplysningerne i betragtning 26 konkluderes det i henhold til IUU-forordningens artikel 31, stk. 3, og artikel 31, stk. 4, litra b), at Cameroun ikke har forhindret, at fiskevarer, der stammer fra IUU-fiskeri, får adgang til markederne.
                  
               3.2.   Manglende samarbejde og håndhævelse (IUU-forordningens artikel 31, stk. 5)
         
         
                     (29)
                  
                  
                     Kommissionen har analyseret sit samarbejde med Cameroun i henhold til artikel 31, stk. 5, litra a), i IUU-forordningen med henblik på at undersøge, om landets myndigheder reelt har samarbejdet ved at besvare spørgsmål, give feedback eller undersøge spørgsmål vedrørende IUU-fiskeri og dermed forbundne aktiviteter.
                  
               
                     (30)
                  
                  
                     Kommissionen havde svært ved at etablere kontakt med Camerouns kompetente fiskeri- og søfartsmyndigheder. Nævnte myndigheder har heller ikke reageret på anmodninger fra Kommissionen, og Kommissionen har kun modtaget delvise svar med begrænset opfølgning på de spørgsmål, der er rejst. For eksempel har Kommissionen ikke modtaget klare og fyldestgørende redegørelser for status for fiskerfartøjer, der fører Camerouns flag, eller for deres aktiviteter eller for proceduren for registrering af fiskerfartøjer under camerounsk flag.
                  
               
                     (31)
                  
                  
                     Desuden har Cameroun heller ikke påvist, at landet samarbejder og koordinerer aktiviteter med andre stater og relevante RFFO'er for så vidt angår fartøjer, der fører dets flag og er opført på sådanne organisationers IUU-fartøjslister, med henblik på bevarelse og forvaltning af fiskeressourcer som fastsat i punkt 28 i IPOA-IUU. Cameroun har ikke besvaret de anmodninger om gensidig bistand, som en medlemsstat sendte i 2020 i henhold til IUU-forordningens artikel 51, og heller ikke de anmodninger, som en anden medlemsstat sendte i 2019 og 2020 vedrørende fiskerfartøjer, der fører Camerouns flag, og som benyttede havne i Den Europæiske Union.
                  
               
                     (32)
                  
                  
                     Kommissionen har i henhold til IUU-forordningens artikel 31, stk. 5, litra b), undersøgt de eksisterende håndhævelsesforanstaltninger, som Cameroun har vedtaget med henblik på at forebygge, afværge og standse IUU-fiskeri.
                  
               
                     (33)
                  
                  
                     Ifølge de oplysninger, som Kommissionen har indhentet fra åbne databaser, og de oplysninger, der er nævnt i betragtning 21, har Cameroun registreret mindst 12 fiskerfartøjer under dets flag i 2019 og 2020. Alle disse fiskerfartøjer fisker uden for farvande under Camerouns jurisdiktion. Selv om Kommissionen har forhørt sig om de relevante retsregler, der finder anvendelse i Cameroun, har den ikke modtaget nogen oplysninger. Ifølge de oplysninger, der er tilgængelige fra offentlige kilder, ser det ikke ud til, at den gældende nationale fiskerilovgivning, (»Loi n° 94/01 portant régime des forêts, de la faune et de la pêche« (12)), indeholder specifikke bestemmelser om forvaltning og kontrol med fiskerfartøjer, hverken i farvande under Camerouns højhedsområde eller jurisdiktion eller uden for dets farvande.
                  
               
                     (34)
                  
                  
                     De gældende retsregler er ikke i overensstemmelse med artikel 94, stk. 2, litra b), i UNCLOS, hvori det fastsættes, at flagstaten i henhold til sin interne lovgivning udøver jurisdiktion over skibe, der fører dens flag. Desuden skal flagstaten i henhold til punkt 31, 32 og 33 i FAO's frivillige retningslinjer for flagstatspræstationer indføre ordninger for kontrol med sine fartøjer og håndhævelsesforanstaltninger, der sætter den i stand til bl.a. at spore overtrædelser af gældende love, administrative bestemmelser eller internationale bevarelses- og forvaltningsforanstaltninger (13), og anvende passende sanktioner og foranstaltninger mod dem, der overtræder reglerne. Sanktionerne og foranstaltningerne skal være tilstrækkeligt strenge til, at de rent faktisk sikrer overholdelse, modvirker overtrædelser, uanset hvor de finder sted, og fratager de skyldige de gevinster, de har opnået ved deres ulovlige aktiviteter.
                  
               
                     (35)
                  
                  
                     Selv om de udøver deres aktiviteter i farvande under tredjelandes jurisdiktion, var ingen af de fiskerfartøjer, der er nævnt i betragtning 33, opført på den liste over fartøjer med fiskerilicens, som Camerouns kompetente myndigheder fremsendte til Kommissionen i 2019. Denne situation er tilsyneladende hverken i overensstemmelse med punkt 30 i FAO's frivillige retningslinjer for flagstatspræstationer, som fastsætter, at flagstaten skal indføre en ordning for tilladelse til fiskeri og fiskerirelaterede aktiviteter, artikel 3, stk. 2, i FAO's overholdelsesaftale eller punkt 45 i IPOA-IUU, som kræver, at flagstaterne sikrer, at fiskerfartøjer, der fører deres flag og fisker i farvande uden for deres højhedsområde eller jurisdiktion, har en gyldig tilladelse udstedt af flagstatens kompetente myndigheder.
                  
               
                     (36)
                  
                  
                     Fiskerfartøjet OCEAN MARIA (IMO-nr. 8719164), der fører Camerouns flag, har ydermere fremsendt en forældet og dermed ugyldig registreringsakt til medlemsstatens myndigheder i forbindelse med anmodning om anløb af en havn i Den Europæiske Union i 2020. Selv om der efterfølgende blev forelagt et gyldigt registreringsbevis for myndighederne ved fartøjets anløb af havnen, fortsatte fartøjet tilsyneladende sine aktiviteter uden at have et gyldigt registreringsbevis fra den 4. februar 2020 til den 13. april 2020. Camerouns myndigheder har ikke besvaret Kommissionens og den berørte medlemsstats anmodninger vedrørende det pågældende fartøj og dets status.
                  
               
                     (37)
                  
                  
                     Cameroun har desuden over for Kommissionen bekræftet, at fartøjerne SEA WIND og SEA VIEW, der er opført på IOTC's liste over IUU-fartøjer, er blevet afregistreret som følge af ulovligt fiskeri, og ifølge oplysninger fra offentligt tilgængelige databaser og oplysninger fra andre tredjelandsmyndigheder fører fartøjet UTHAIWAN, der er opført på IOTC's liste over IUU-fartøjer, nu også en anden stats flag. Camerouns myndigheder har imidlertid ikke underrettet Kommissionen om eventuelle andre foranstaltninger, de måtte have truffet over for disse IUU-listede fartøjer og deres operatører. Det er ikke tilstrækkeligt, at en flagstat afregistrerer fiskerfartøjer, eftersom en sådan foranstaltning ikke hindrer IUU-fiskeri og ikke sikrer, at der anvendes sanktioner eller foranstaltninger, der tager sigte på at hindre et sådant fiskeri.
                  
               
                     (38)
                  
                  
                     Dette er i strid med henstillingerne om at træffe håndhævelsesforanstaltninger over for IUU-fiskeri og indføre sanktioner over for dem, der udøver sådanne aktiviteter, idet disse sanktioner skal være tilstrækkeligt strenge til reelt at forebygge, afværge og standse IUU-fiskeri og til at fratage lovovertræderne den gevinst, de har opnået ved det ulovlige fiskeri, jf. punkt 8.2.7 i FAO's adfærdskodeks, punkt 21 i IPOA-IUU og punkt 31-33, 35 og 38 i FAO's frivillige retningslinjer for flagstatspræstationer.
                  
               
                     (39)
                  
                  
                     På grundlag af oplysningerne i betragtning 33-37 konkluderes det i henhold til IUU-forordningens artikel 31, stk. 5, litra b), at Cameroun ikke har truffet tilstrækkelige håndhævelsesforanstaltninger til at forebygge, afværge og standse IUU-fiskeri.
                  
               
                     (40)
                  
                  
                     Kommissionen har i overensstemmelse med artikel 31, stk. 5, litra c), i IUU-forordningen foretaget en analyse af det pågældende IUU-fiskeris omfang og grovhed.
                  
               
                     (41)
                  
                  
                     Selv om Kommissionen i flere skriftlige udvekslinger over for Camerouns myndigheder har pointeret, at fiskerfartøjer, der fører landets flag, var opført på IOTC's lister over IUU-fartøjer, har Camerouns myndigheder bekræftet, at fiskerfartøjet UTHAIWAN førte landets flag, og de har ikke oplyst, om der ville blive truffet foranstaltninger over for nævnte fartøj. Camerouns myndigheder har heller ikke underrettet Kommissionen om de foranstaltninger, de måtte have truffet med hensyn til fartøjerne SEA WIND og SEA VIEW, der begge er opført på IOTC's liste over IUU-fartøjer, hverken før eller efter, at fartøjerne blev taget ud af det nationale register.
                  
               
                     (42)
                  
                  
                     De kompetente myndigheder i Cameroun har som nævnt i betragtning 31 heller ikke sikret et passende samarbejde med andre lande og internationale organisationer. Opførelsen af camerounske fartøjer på IOTC's lister over IUU-fartøjer er desuden bevis på, at landet i sin egenskab af flagstat ikke samarbejder med andre relevante stater om regionale fiskeriforvaltningsforanstaltninger.
                  
               
                     (43)
                  
                  
                     I lyset af de overvejelser, der er gjort rede for i denne del af afgørelsen, og på grundlag af de faktiske oplysninger, som Kommissionen har indsamlet, samt alle udtalelser fra de camerounske myndigheder, kan det med henvisning til IUU-forordningens artikel 31, stk. 3 og 5, fastslås, at Cameroun ikke opfylder sine folkeretlige forpligtelser vedrørende samarbejde og håndhævelse.
                  
               3.3.   Manglende gennemførelse af internationale regler (IUU-forordningens artikel 31, stk. 6)
         
         
                     (44)
                  
                  
                     I overensstemmelse med artikel 31, stk. 6, litra a) og b), i IUU-forordningen, har Kommissionen undersøgt Camerouns ratifikation eller tiltrædelse af relevante internationale retsakter vedrørende fiskeri og landets status som kontraherende part i regionale fiskeriforvaltningsorganisationer eller dets tilsagn om at anvende de bevarelses- og forvaltningsforanstaltninger, som sådanne organisationer har vedtaget.
                  
               
                     (45)
                  
                  
                     Bortset fra UNCLOS som beskrevet i betragtning 12 har Cameroun hverken ratificeret aftalen om gennemførelsen af bestemmelserne i De Forenede Nationers havretskonvention af 10. december 1982 vedrørende bevarelse og forvaltning af fælles fiskebestande og stærkt vandrende fiskebestande (UNFSA), FAO's overholdelsesaftale eller aftalen af 2009 om havnestatsforanstaltninger (PSMA).
                  
               
                     (46)
                  
                  
                     Dette er ikke i overensstemmelse med forpligtelsen til at samarbejde og forpligtelsen til at træffe eller samarbejde om at træffe de nødvendige foranstaltninger med henblik på at bevare de levende marine ressourcer på det åbne hav, jf. artikel 117 og 118 i UNCLOS. Denne mangel på samarbejde er også i modstrid med henstillingerne i punkt 11 i IPOA-IUU, hvori staterne tilskyndes til hurtigst muligt at ratificere, godkende eller tiltræde UNFSA og FAO's overholdelsesaftale. Landets præstation er ligeledes i modstrid med punkt 14 i IPOA-IUU, hvori det fastsættes, at staterne bør sørge for fuldt ud og reelt at gennemføre FAO's adfærdskodeks og de dertil knyttede internationale handlingsplaner.
                  
               
                     (47)
                  
                  
                     Som beskrevet i betragtning 12 er Cameroun ikke kontraherende part eller samarbejdende ikke-kontraherende part i nogen RFFO'er.
                  
               
                     (48)
                  
                  
                     I overensstemmelse med IUU-forordningens artikel 31, stk. 6, litra c), har Kommissionen undersøgt, hvorvidt Cameroun kan have været involveret i handlinger eller undladelser, der kan have gjort de gældende love, administrative bestemmelser eller internationale bevarelses- og forvaltningsforanstaltninger mindre effektive.
                  
               
                     (49)
                  
                  
                     Ved at registrere fiskerfartøjer, der er opført i IOTC's liste over IUU-fartøjer, i Cameroun har landets myndigheder givet disse fartøjer ret til at føre dets flag, mindsket effektiviteten af de bevarelses- og forvaltningsforanstaltninger, der er vedtaget af RFFO'erne, og handlet i modstrid med internationalt aftalte regler såsom artikel 3, stk. 1, litra a), i FAO's overholdelsesaftale, artikel 18, stk. 2, i UNFSA, punkt 35 i FAO's frivillige retningslinjer for flagstatspræstationer og punkt 38 og 39 i IPOA-IUU.
                  
               
                     (50)
                  
                  
                     På baggrund af de overvejelser, der er gjort rede for i denne del af afgørelsen, og på grundlag af de faktuelle elementer, som Kommissionen har indsamlet, samt alle udtalelserne fra de camerounske myndigheder, kan det med henvisning til IUU-forordningens artikel 31, stk. 3 og 6, konkluderes, at der er stærke tegn på, at Cameroun ikke har opfyldt alle sine folkeretlige forpligtelser med hensyn til internationale regler, administrative bestemmelser og bevarelses- og forvaltningsforanstaltninger.
                  
               3.4.   Specifikke begrænsninger i udviklingslande (IUU-forordningens artikel 31, stk. 7)
         
         
                     (51)
                  
                  
                     Ifølge De Forenede Nationers indeks over menneskelig udvikling (UNHDI) (14) ansås Cameroun i 2019 for at være et land med et mellemhøjt niveau af menneskelig udvikling (nr. 153 ud af 189 lande).
                  
               
                     (52)
                  
                  
                     Selv om der kan være specifikke kapacitetsmæssige begrænsninger med hensyn til kontrol og overvågning, kan Camerouns specifikke begrænsninger som følge af landets udviklingsniveau ikke begrunde alle de mangler, der er beskrevet i afgørelsens foregående dele. Dette er navnlig tilfældet hvad angår manglen på specifikke bestemmelser i de gældende nationale retsregler vedrørende forvaltningen af landets fiskerflåde og forebyggelse, afværgelse og standsning af IUU-fiskeri samt manglen på procedurer, der skal sikre en ordentlig kontrol i forbindelse med registreringen af fiskerfartøjer under landets flag, og manglen på samarbejde mellem de nationale myndigheder, med Kommissionen, RFFO'erne eller andre landes forvaltninger.
                  
               
                     (53)
                  
                  
                     I lyset af de kendsgerninger, der er gjort rede for i denne del af afgørelsen, og på grundlag af alle de faktiske oplysninger, som Kommissionen har indsamlet, samt Camerouns udtalelser kan det med henvisning til IUU-forordningens artikel 31, stk. 7, konstateres, at Cameroun udviklingsstatus og overordnede præstation med hensyn til fiskeriforvaltning kan være påvirket af landets udviklingsniveau. Under hensyntagen til arten af de mangler, der er konstateret i Cameroun, kan landets udviklingsniveau imidlertid ikke undskylde eller på anden måde begrunde det manglende samarbejde og landets overordnede præstation som flag-, havne-, kyst- eller afsætningsstat, når det gælder fiskeri, eller de mangelfulde foranstaltninger, landet har truffet for at forebygge, afværge og standse IUU-fiskeri.
                  
               4.   KONKLUSION OM MULIGHENDEN FOR IDENTIFIKATION SOM ET IKKESAMARBEJDENDE TREDJELAND
         
         
                     (54)
                  
                  
                     På baggrund af ovenstående konklusioner om Camerouns manglende opfyldelse af sine folkeretlige forpligtelser som flag-, havne-, kyst- eller afsætningsstat til at træffe foranstaltninger til at forebygge, afværge og standse IUU-fiskeri bør Cameroun i henhold til IUU-forordningens artikel 32 underrettes om muligheden for, at Kommissionen identificeret landet som et ikkesamarbejdende tredjeland for så vidt angår bekæmpelsen af IUU-fiskeri.
                  
               
                     (55)
                  
                  
                     Kommissionen bør ligeledes træffe alle de foranstaltninger, der er anført i IUU-forordningens artikel 32, over for Cameroun. For at sikre en forsvarlig forvaltning bør der fastsættes en frist for landet til at svare skriftligt på meddelelsen og afhjælpe situationen.
                  
               
                     (56)
                  
                  
                     Underretningen af Cameroun om, at landet muligvis vil blive identificeret som et land, som Kommissionen i forbindelse med denne afgørelse betragter som et ikkesamarbejdende tredjeland, udelukker desuden ikke og fører heller ikke automatisk til, at Kommissionen eller Rådet efterfølgende tager skridt til at identificere ikkesamarbejdende tredjelande og opstille en liste over dem —
                  
               BESTEMT FØLGENDE:
         
            Eneste artikel
            Cameroun underrettes hermed om muligheden for, at Kommissionen identificerer landet som et ikkesamarbejdende tredjeland med hensyn til bekæmpelse af ulovligt, urapporteret og ureguleret fiskeri.
         
         
            Udfærdiget i Bruxelles, den 17. februar 2021.
            
               
                  På Kommissionens vegne
               
               Virginijus SINKEVIČIUS
               
                  Medlem af Kommissionen
               
            
         
         
            (1)  EUT L 286 af 29.10.2008, s. 1.
         
            (2)  https://treaties.un.org/https://treaties.un.org/
         
            (3)  https://iotc.org/sites/default/files/documents/compliance/vessel_lists/IUU%20lists/IOTC_IUU_Vessels_List_20200228_EF.pdfhttps://www.iotc.org/vessels.
         
            (4)  Det er i henhold til beslutningerne om krydskontrol af IUU-listerne konstateret, at disse fartøjer også er opført på CCSBT's, ICCAT's og SIOFA's lister over IUU-fartøjer.
         
            (5)  https://www.iotc.org/vesselshttps://www.iotc.org/vessels
         
            (6)  Den internationale handlingsplan om forebyggelse, afværgelse og standsning af ulovligt, urapporteret og ureguleret fiskeri, De Forenede Nationers Fødevare- og Landbrugsorganisation (IPOA-IUU), 2001.
         
            (7)  https://www.iotc.org/sites/default/files/documents/2019/11/Circular_2019-48_-_Additional_information_re._a_vessel_listed_in_the_IOTC_IUU_Vessels_List.pdfhttps://www.iotc.org/sites/default/files/documents/2019/11/Circular_2019-48_-_Additional_information_re._a_vessel_listed_in_the_IOTC_IUU_Vessels_List.pdf
         
            (8)  OLUTORSKY (IMO-nr. 8826151), TRONDHEIM (IMO-nr. 8832112), HELSINGFORS (IMO-nr. 8033297), SVEABORG (IMO-nr.7610414), SEI WHALE (IMO-nr. 7703950), AVACHINSKY (IMO-nr. 8138695), FORSA (tidligere navn BORNHOLM, IMO-nr. 8721208), GREY WHALE (IMO-nr. 7703962), MARSHAL VASILEVSKIY (IMO-nr. 8033869), FREDERIKSHAMN (IMO-nr. 8730132), VEGA (tidligere navn SKAGEN, IMO-nr. 83 25353) og GREY WHALE (IMO-nr. 9120281).
         
            (9)  https://informante.web.na/?p=293467https://informante.web.na/?p=293467https://jornaldeangola.ao/ao/noticias/navio-de-pesca-retido-foi-ontem-inspeccionado/
         
            (10)  https://www.iotc.org/sites/default/files/documents/2019/11/Circular_2019-48_-_Additional_information_re._a_vessel_listed_in_the_IOTC_IUU_Vessels_List.pdfhttps://www.iotc.org/sites/default/files/documents/2019/11/Circular_2019-48_-_Additional_information_re._a_vessel_listed_in_the_IOTC_IUU_Vessels_List.pdf
         
            (11)  Den Internationale Havretsdomstol, sag nr. 21, præmis129.
         
            (12)  http://www.fao.org/faolex/country-profiles/general-profile/fr/?iso3=CMRhttp://www.fao.org/faolex/country-profiles/general-profile/fr/?iso3=CMR
         
            (13)  Voluntary Guidelines for Flag State Performance (FAO's frivillige retningslinjer for flagstatspræstationer), marts 2014: http://www.fao.org/3/a-i4577t.pdfhttp://www.fao.org/3/a-i4577t.pdf
         
            (14)  http://hdr.undp.org/sites/all/themes/hdr_theme/country-notes/CMR.pdfhttp://hdr.undp.org/sites/all/themes/hdr_theme/country-notes/CMR.pdf